Нэм фIэдахэр
ЦIыху къэс гъащIэм зэреплъ щIыкIэр зэрызэхуэмыдэм ещхьу, сурэтыщIхэми я IэдакъэщIэкIхэм къыщагъэлъагъуэ дунейри зэщхькъым. Апхуэдэу щытми, ди республикэм и Художникхэм я зэгухьэныгъэм хэт цIыхухъухэм иджыблагъэ утыку кърахьа я лэжьыгъэхэм зэхуэдэу зыгуэр хэлът — гъащIэм и IэфIыр зыхыуагъащIэрт, дахагъэм псэр хуагъэпабгъэрт. А псор цIыхубзхэм я щIыхькIэ къызэрагъэпэща гъэлъэгъуэныгъэт. ЩIымахуэ едгъэжьэжамрэ къедгъэблэгъа гъатхэмрэ я теплъэгъуэхэрщ, пхъэщхьэмыщхьэхэмрэ удз гъэгъахэмрэ я сурэтхэрщ абы лъабжьэ хуащIар…
ЩэнхабзэмкIэ фондым и унэм щекIуэкIа а гъэлъэгъуэныгъэм кърихьэлIат КъБР-м и Жылагъуэ палатэм и унафэщIым и къуэдзэ Федченкэ Людмилэ, СурэтыщI гъуазджэмкIэ музейм и унафэщI Ащхъуэт Ритэ, КъБР-м и СурэтыщIхэм я зэгухьэныгъэм и унафэщI Темыркъан Геннадий, ХудожествэхэмкIэ сабий школым зыщызыгъасэ цIыкIухэр.
Мыхьэнэ ин дыдэ ди гъащIэм щызиIэ музыкэ гъуазджэм гулъытэ хэха щиIэт абы. Сабийхэр нэхъыбэу къыщызэтеувыIэрт макъамэ дерс ит фIэкIа умыщIэну скрипкэр зыIэщIэлъ, ари мы дунейм зыхуейуэ хъуар къыIэрыхьауэ къыпфIэщI хъыджэбз ныбжьыщIэм и сурэтым, Тураев Рустам и IэдакъэщIэкIым деж. А макъамэ Iэмэпсымэр ажагъафэ хужьым IэщIэлъу къигъэлъэгъуащ Чеченов Юрэ. ЦIыхубзыр, псом япэу, анэ гумащIэу зэрыщытыр къалъытащ цIыхухъу сурэтыщIхэм. Ар гупсэхуншэу и быным зэрыпэплъэр, абы гудзакъэ зэриIэр къыщыгъэлъэгъуащ ДыщэкI Мурат и «Материнство» сурэтми Янин Александр и «Окраина» лэжьыгъэми. Дзэгъэл Анатолэ («Кони»), КIыщ Мухьэдин («Лунная ночь в Аламбре-Гранаде»), Темыркъан Геннадий («Цветы»), Жылэ Анатолэ («Эльбрус весной»), Ерчэн Исуф («Архитектор»), Плотников Василий («Флоксы»), Сорокин Сергей («В саду») сымэ, нэгъуэщI сурэтыщIхэми ягъэлъэгъуа я IэдакъэщIэкIхэм зырызыххэу уакъытеувыIэу гулъытэ зыхуэпщI мыхъун яхэттэкъым, дэтхэнэми щIэлъ гупсысэр хьэлэмэтт.
«СурэтыщIхэм я нэкIэ дахагъэ куэд щытлъэгъуащ выставкэм: удз гъэгъар, гъатхэр, макъамэр. Ахэр цIыхубзыр зыгъафIэ, зыгъэгушхуэ защIэщ. КъызэрысщыхъумкIэ, бзылъхугъэм иIэн хуей пщIэ-нэмысыр ди художникхэм нэрылъагъу къащIащ. Сурэтхэм псэ яхэлъщ — аращ псом нэхърэ нэхъыщхьэр», — жиIащ Федченкэ Людмилэ.
Абы къызэрыхигъэщащи, выставкэр гуапэ дыдэ хъуащ, дахагъэмрэ лъагъуныгъэмрэ я дамыгъэу.
БАГЪЭТЫР Луизэ.
Сурэтхэр Мамий Руслан трихащ.
